Nýja aðveitustöðin á Akranesi tengd í sumar Í sumar verður ný aðveitustöð á Akranesi tengd við rafdreifikerfi Veitna í bænum . Spennustöðvarnar í bænum verða tengdar hver á eftir annarri og rafmagnslaust verður í 30 - 120 mínútur hjá hverjum notanda meðan á tengingu stendur . Nákvæmari upplýsingar verða veittar þegar nær dregur , segir í tilkynningu frá fyrirtækinu . Starfsfólk Veitna bendir viðskiptavinum á að hentugt getur verið að hafa GSM-númerið sitt á skrá á „ Mínum síðum “ á vef Veitna þannig að þeir fái smáskilaboð um straumleysið þegar þar að kemur . Byggð hefur verið ný aðveitustöð rafmagns á Smiðjuvöllum 24 á Akranesi og leysir hún af hólmi stöðina við Þjóðbraut 44 . Áætlanir gera ráð fyrir að tengingar taki 10 virka daga . Tengd verður ein spennustöð í einu við nýju aðveitustöðina og þannig koll af kolli þangað til allar 45 spennustöðvar bæjarins hafa verið tengdar nýju stöðinni . Notendur sem tengjast viðkomandi spennistöð verða án rafmagns á meðan tengingu hennar við nýju aðveitustöðina stendur . „ Gera má ráð fyrir að straumleysið vari frá hálfri klukkustund til tveggja klukkustunda komi ekkert óvænt upp á . Um leið og háspennudreifkerfi bæjarins verður tengt við nýja aðveitustöð verður rekstraspennu dreifikerfisins breytt úr 6 í 11 kílóvolt og með þeirri breytingu eykst flutningsgeta dreifikerfisins . Starfsfólk Veitna vonast til að truflanir vegna rafmagnsleysis verði sem minnstar og að Akurnesingar sýni þessu skilning . Nánari upplýsingar um tímasetningu verða veittar þegar nær dregur , meðal annars með skilaboðum til íbúa . Á Mínum síðum á vef Veitna geta íbúar gengið úr skugga um hvort rétt farsímanúmer er skráð , “ segir í tilkynningu .